กระทรวงการคลัง เตรียมการเปิดกองทุนรวมเพื่อการออม SSF ต้นปีหน้า หวังดึงดูดกลุ่มคนวัยทำงานรุ่นใหม่และผู้ลงทุนกองทุนรวมหุ้นระยะยาว
กระทรวงการคลัง เตรียมการเปิดกองทุนรวมเพื่อการออม SSF ต้นปีหน้า หวังดึงดูดกลุ่มคนวัยทำงานรุ่นใหม่และผู้ลงทุนกองทุนรวมหุ้นระยะยาว  LTFกว่า 3 แสนรายเข้ามาลงทุน นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยถึงมาตรการส่งเสริมการออมระยะยาวด้วยการให้สิทธิประโยชน์ทางภาษีสำหรับการซื้อกองทุนรวมเพื่อการออม หรือ กองทุน SSF ที่คณะรัฐมนตรีได้มีมติเห็นชอบเมื่อวันที่ 3 ธันวาคมนี้ ว่า รัฐบาลได้จัดตั้งกองทุนรวมใหม่เพื่อส่งเสริมการออมระยะยาวมากขึ้น โดยกำหนดสิทธิประโยชน์ทางภาษีสำหรับการซื้อหน่วยลงทุน ซึ่งบุคคลธรรมดาสามารถนำไปหักลดหย่อนภาษีเงินได้สำหรับเงินที่จ่ายเป็นค่าซื้อหน่วยลงทุนในกองทุนไม่เกินร้อยละ 30 ของเงินได้พึงประเมินแต่ไม่เกิน 2 แสนบาท และเมื่อรวมกับกองทุนการออมอื่นๆ เช่น กองทุนรวมเพื่อการเลี้ยงชีพ RMF กองทุนบำเหน็จบำนาญข้าราชการรวมกันแล้วไม่เกิน 5 แสนบาท สามารถลงทุนในหลักทรัพย์ได้ทุกประเภท โดยไม่กำหนดวงเงินขั้นต่ำ อีกทั้งยังไม่กำหนดเงื่อนไขในการซื้อต่อเนื่องเพื่อให้ผู้มีรายได้ปานกลางและรายได้น้อยออมได้ สามารถขายคืนหน่วยลงทุนได้เมื่อถือกองทุนไม่ต่ำกว่า 10 ปี กำไรจากการขายคืนจะได้รับยกเงินภาษีเงินได้บุคคลธรรมดาหากปฏิบัติตามเงื่อนไขที่กำหนด สิทธิประโยชน์ดังกล่าวกำหนดระยะเวลา 5 ปี ระหว่างปี 2563 - 2567สำหรับการออกกองทุนเพื่อการออม SSF ดังกล่าวจัดตั้งขึ้นมาเพื่อรองรับกลุ่มผู้ลงทุนกองทุนรวมหุ้นระยะยาว LTF ที่สิทธิประโยชน์ต่างๆ จะสิ้นสุดในปีหน้ากว่า 3 แสนราย รวมถึงกลุ่มคนรุ่นใหม่วัยเริ่มต้นทำงานที่สนใจออมเงินระยะยาว คาดว่าต้นปีหน้าจะเปิดให้ประชาชนซื้อหน่วยลงทุนได้